**Obrazloženje za skraćeno trajanje savjetovanja sa zainteresiranom javnošću o Prijedlogu Uredbe o davanju na uporabu nekretnina u vlasništvu Republike Hrvatske tijelima državne uprave, drugim pravnim osobama i jedinicama lokalne i područne (regionalne) samouprave**

Dana 30. prosinca 2023. godine stupio je na snagu Zakon o upravljanju nekretninama i pokretninama u vlasništvu Republike Hrvatske („Narodne novine“, br. 155/23., u daljnjem tekstu: Zakon), kojim je u članku 62. propisano da će Vlada Republike Hrvatske u roku od 90 dana od dana stupanja na snagu Zakona donijeti uredbe iz članka 40. Zakona, dok je odredbom članka 63. Zakona propisano da do dana stupanja na snagu uredbi propisanih Zakonom ostaju na snazi uredbe donijete temeljem Zakona o upravljanju državnom imovinom („Narodne novine“, br. 52/18.), a time i Uredba o postupcima koji prethode sklapanju pravnih poslova raspolaganja nekretninama u vlasništvu Republike Hrvatske u svrhu dodjele tijelima državne uprave i drugim korisnicima državnog proračuna Republike Hrvatske te drugih osoba („Narodne novine“, br. 95/18., u daljem tekstu: Uredba iz 2018.).

 Uslijed raspuštanja Hrvatskog sabora i provedbe parlamentarnih izbora u Republici Hrvatskoj nije bilo moguće donijeti Uredbu o davanju na uporabu nekretnina u vlasništvu Republike Hrvatske tijelima državne uprave, drugim pravnim osobama i jedinicama lokalne i područne (regionalne) samouprave u roku iz članka 62. Zakona.

 Budući da se ovim Prijedlogom Uredbe, pored ostalog, uređuje i davanje na uporabu nekretnina u vlasništvu Republike Hrvatske bez provođenja javnog natječaja i bez naknade pod uvjetom uzajamnosti jedinicama lokalne ili područne (regionalne) samouprave za potrebe rada, odnosno obavljanja poslova iz nadležnosti tijela jedinica lokalne ili područne (regionalne ) samouprave te ustanovama čiji je osnivač jedinica lokalne i/ili područne (regionalne) samouprave, a što nije bilo moguće temeljem ranije Uredbe iz 2018. godine, potrebno je što prije donijeti novu Uredbu kojom će se urediti svi postupci davanja na uporabu nekretnina u vlasništvu Republike Hrvatske propisani Zakonom.

 Slijedom navedenog, predlaže se provođenje savjetovanja sa zainteresiranom javnošću o Prijedlogu Uredbu o davanju na uporabu nekretnina u vlasništvu Republike Hrvatske tijelima državne uprave, drugim pravnim osobama i jedinicama lokalne i područne (regionalne) samouprave u skraćenom trajanju od 15 dana.